Ewari aba Jesupa jarateemaa bɨ misa,
iru kꞌaitꞌa su–akꞌɨ pꞌanajida fariseorã mãikꞌaapa Moisepa pꞌãda jarateepataarã.
Che pꞌanajida jõmaweda Galilea eujãdepema pꞌuurudeepa,
ichiaba Judea eujãdeepa mãikꞌaapa Jerusalén pꞌuurudeepa.
Tachi Akꞌõre baji Jesús ome,
kꞌayaa beerã jɨpamerã.
Mãga nɨde pachejida eperãarã eperã chiwa bɨ ome.
Jira aneejida ichi pꞌarude.
Tꞌĩu ata kꞌinia pꞌanajida teedaa,
Jesús kꞌĩrapite bɨdaitꞌee.
Mamĩda unudakꞌaa paji sãmãikꞌaapa tꞌĩudai,
eperãarã chokꞌara see nɨ̃bada perã.
Maperã ɨtꞌɨ́ ateejida terraza ɨ̃rɨ mãikꞌaapa uria ewa atajida.
Mãpai ma chiwa bɨ ichi pꞌarude ɨrabai atajida jõmaarã taide Jesús kꞌĩrapite.
Jesupa kꞌawaakꞌãri ãchia wãara ichide ijãa pꞌanɨ,
ma chiwa bɨmaa mãgaji:
—Kꞌõpꞌãyo,
pɨa pꞌekꞌau kꞌachia oopata jõmaweda wẽpajipɨ.
Mãga ũridakꞌãri,
Moisepa pꞌãda jarateepataarãpa mãikꞌaapa fariseorãpa kꞌĩsia pꞌaneejida:
“Jã eperã nãga pedeeikꞌaraa bɨ.
Tachi Akꞌõrepapaita pꞌekꞌau kꞌachia wẽpapipari.
Jã eperã Tachi Akꞌõre ãpɨte ikꞌachia pedeemaa bɨ jarakꞌãri ichiata mãgee ne–inaa oopari.”
Mamĩda Jesupa kꞌawaji ãchia kꞌĩsia pꞌanɨ.
Mapa iidiji:
—¿Sãapꞌeda parãpa kꞌĩsia kꞌachia kꞌĩsia pꞌanɨma?
aji.
Mɨa irumaa jarai:
“Pɨa pꞌekꞌau kꞌachia oopata wẽpajipɨ” maa–e pɨrã jarai:
“Pꞌirabáiji mãikꞌaapa wã́ji”.
Mamĩda irua maarepida oo–e pai Tachi Akꞌõrepa oopi–e pɨrã.
Mɨa akꞌɨpiitꞌee na pꞌekꞌau eujãde mɨ,
chi Eperã Akꞌõre Truadepema kꞌapꞌɨa pari,
Tachi Akꞌõre Waibɨapa wẽpapipari eperãarãpa pꞌekꞌau kꞌachia oopata.
Mãpai mãgaji ma eperã chiwa bɨmaa:
—Mɨa jara bɨ:
¡Pꞌirabáiji!
Pɨchi pꞌaru atáji mãikꞌaapa wã́ji pɨchi temaa.
Aramata chiwa bada pꞌirabaidachi jõmaarã taide mãikꞌaapa ichi pꞌaru jẽra bada atapꞌeda,
Akꞌõre ome o–ĩa wãji ichi temaa.
Mãga unudakꞌãri,
jõmaweda akꞌɨtrua para beeji mãikꞌaapa o–ĩapa jarapachida Tachi Akꞌõre jõmaarã kꞌãyaara waibɨara bɨ.
Mãgá pꞌera pɨkꞌa jõnɨpa mãgajida:
—Idi ne–inaa pia unujidada ajida,
Tachi Akꞌõre juapa ooda.